﻿ Marc Recha guanya el premi del Fic-Cat - Diari Jornada
Sergi López en un fotograma de ‘La vida lliure’ (Arxiu)
Marc Recha guanya el premi del Fic-Cat
La vida lliure, del director Marc Recha, ha guanyat el premi al millor llargmetratge de l’onzena edició del Festival Internacional de Cinema en Català Costa Daurada (Fic-Cat). L’actriu Montserrat Carulla, llargament aplaudida per la seva menció als presos polítics i els exiliats, ha estat l’encarregada de donar el premi al millor llargmetratge, que ha recaigut en el director, guionista i productor. Recha, que també ha rebut el premi honorífic, ha afirmat que «el cinema és una gran aventura humana col·lectiva i que, sense la seva generositat i complicitat, els que donen la cara —com ell— no existiríem». El documental és un relat «intimista» que narra el conflicte humà entre l’obligada lluita per la supervivència i l’anhel de llibertat.
En la cloenda del festival, celebrada aquest diumenge a Roda de Berà (Tarragonès), El vestit, de David Gonzàlez, s’ha emportat el guardó al millor curtmetratge. Per la seva banda, el projecte de Carles Bosch Petitet ha rebut dos premis, el del públic i el del millor documental.